Zápisnica

zo zasadnutia  Komisie školstva, kultúry a športu Miestneho zastupiteľstva mestskej časti Bratislava - Ružinov
zo dňa 6. 7. 2016

Prítomní: PaedDr. Mária Barancová, Ing. Martin Patoprstý, Mgr. Petra Palenčárová, 
                    MVDr.   Marián Gajdoš,  Bc. Radovan Bajer

Neprítomní: PaedDr. Ján  Filc - ospr., Mgr. art. Tomáš Manina - ospr.

PROGRAM:   

1. Otvorenie, privítanie členov komisie
2. Informácie p. Kociana - Curling 
                                                                                          Predkladateľ: p. Pavel Kocian
                                                                                                                 p. Pavol Pitoňák
3. Návrh na 1. zmenu rozpočtu MČ Bratislava - Ružinov 
                                                                                          Predkladateľ: Ing. Alena Lehotayová
                                                                                                                 poverená zastupovaním
                                                                                                                 prednostky
4. Stanovisko MZ MČ Bratislava – Ružinov k návrhu VZN hl. mesta SR Bratislavy 
    č....../2016 o používaní pyrotechnických výrobkov na území hlavného mesta SR Bratislavy 
                                                                                           Predkladateľ: Mgr. Peter Kopún
                                                                                                              referát právnych služieb
5. Riešenie pre navýšenie počtu miest v materských školách - návrh 
                                                                                           Predkladateľ: Ing. Jana Jurčovičová
                                                                                                  referát prevádzky a údržby škôl
6. Informácia o stave hospodárenia a personálnom obsadení v RŠK, p. o. za 1. štvrťrok 2016
                                                                                           Predkladateľ: Ing. Ľubomír Lenár
                                                                                                                riaditeľ RŠK, p. o.                                                                                                                
7. Rôzne
8. Záver

     

K bodu 1:

     Prítomných privítala a pracovné stretnutie otvorila PaedDr. Mária Barancová, predsedníčka komisie. Členovia komisie súhlasili s obsahom  programu, ktorého body sa mali prerokovať. 

K bodu 2:
     
     Páni Kocian a Pitoňák komisiu informovali o činnosti, výsledkoch a  spolupráci s RŠK, p. o., v ktorej by radi pokračovali. Prejavili záujem o dlhodobejší prenájom priestorov ako na 1 rok, nakoľko sa od toho odvíja program ich činnosti, plánovanie podujatí. Zároveň hovorili o slabom vybavení prenajatých priestorov, chýba im šatňa. Majú k dispozícii 1 technickú miestnosť, ktorá má viacúčelové využitie. Organizujú i medzištátne súťaže a akcie, absencia šatne znižuje ich úroveň.
   Predsedníčka komisie pánom vysvetlila, že uvedené náležitosti musia riešiť a dohodnúť s riaditeľom RŠK. Ing. Patoprstý im poradil, aby si v súlade s pokynmi na webovej stránke mestskej časti podali žiadosť o grant.

  K bodu 3:

      Ing. Lehotayová informovala komisiu o nutnosti úpravy niektorých príjmových a výdavkových položiek. Podrobne rozobrala kľúčové faktory, ktorých sa zmena rozpočtu týka. Hovorila o predpokladanej výške príjmov v návrhu 1. zmeny rozpočtu, plánovanom čerpaní financií z rezervného fondu a návrhu 1. zmeny rozpočtu 2016 vo výdavkovej časti rozpočtu. Oboznámila komisiu s harmonogramom postupného zateplenia ZŠ v zriaďovateľskej pôsobnosti až do roku 2018.  MVDr. Gajdoš požiadal, aby vzhľadom na situáciu bola prednostne zateplená ZŠ Borodáčova. Ing. Lehotayová s navrhnutou zmenou súhlasila.

Komisia školstva, kultúry a športu materiál „Návrh na 1. zmenu rozpočtu MČ Bratislava - Ružinov“ prerokovala a

      1.) berie na vedomie

      2.) odporúča
schváliť v MZ MČ Bratislava – Ružinov

    Hlasovanie:   Prítomní:  5
          	                             Za:  5               

K bodu 4:

      Mgr. Kopún informoval členov komisie o skutočnosti, že hlavné mesto SR Bratislava v záujme zabezpečenia ochrany verejného poriadku môže v súlade s platnou legislatívou svojím VZN obmedziť alebo zakázať používanie pyrotechniky. Z toho dôvodu je nutné pripomienkovať návrh VZN hl. mesta SR Bratislavy a vypracovať stanovisko MZ pre hl. mesto SR Bratislavu. Mgr. Kopún predložený návrh VZN hl. mesta uznal ako  nekompletný. Oslovil jednotlivé odbory MÚ, aby sa k návrhu vyjadrili. Na základe ich pripomienok, s ktorými komisiu oboznámil, vypracoval  návrh stanoviska MZ. Upozornil, že MČ nemusí súhlasiť so všetkými podmienkami uvedenými v návrhu VZN hl. mesta, ale ak by si vypracovala vlastné VZN so zapracovanými výnimkami, toto by bolo v rozpore s VZN hlavného mesta. 
    MVDr. Gajdoš sa vyjadril, že v návrhu VZN hl. mesta mali byť zapracované aj pripomienky jednotlivých mestských častí a až takto vypracovaný návrh by mal byť zaslaný mestským častiam na zaujatie stanoviska MZ.

Komisia školstva, kultúry a športu materiál „Stanovisko MZ MČ Bratislava – Ružinov k návrhu VZN hl. mesta SR Bratislavy č....../2016 o používaní pyrotechnických výrobkov na území hlavného mesta SR Bratislavy “ prerokovala a

1.)	berie na vedomie

    Hlasovanie:   Prítomní:  5
          	                             Za:  5       

 K bodu 5:

      Ing. Jurkovičová informovala komisiu, že predložený materiál je zložený z niekoľkých samostatných materiálov a je rozdelený na niekoľko častí. Vymenovala tri základné možnosti rozšírenia kapacity MŠ a podrobne hovorila  o  riešeniach naznačených možností spolu s predpokladanými finančnými nárokmi na ich realizáciu. Zároveň upozornila na prednosti, ale aj možné komplikácie  jednotlivých navrhovaných alternatív. Materiál je pripravený od technicky najjednoduchších a finančne najmenej nákladných návrhov riešení po zložitejšie a finančne náročnejšie.

Komisia školstva, kultúry a športu materiál „Riešenie pre navýšenie počtu miest v materských školách - návrh“ prerokovala a

      1.) berie na vedomie

    Hlasovanie:   Prítomní:  5
          	                             Za:  5      
     
K bodu 6:

    Ing. Lenár, riaditeľ RŠK, p. o., sa ako predkladateľ materiálu ospravedlnil. Svoju neprítomnosť na zasadnutí komisie oznámil v dostatočnom predstihu. Členovia komisie si materiál preštudovali v elektronickej podobe. V prípade potreby sa mohli na p. Lenára nakontaktovať a ujasniť si prípadné nejasnosti. 
    Komisia má na p. Lenára požiadavku, aby doplnil materiál o prehľadný rozpis platov zamestnancov na systemizovaných pozíciách. Uvedený rozpis je nutné zaslať elektronicky jednotlivým členom komisie školstva, kultúry a športu.

Komisia školstva, kultúry a  športu materiál „Informácia o stave hospodárenia a personálnom obsadení v RŠK, p. o. za 1. štvrťrok 2016“ prerokovala a

1.)	berie na vedomie

    Hlasovanie:   Prítomní:  5
          	                             Za:  5       

K bodu 7:

   Bc. Bajer informoval prítomných o rodičovi, ktorý elektronicky vyjadril nespokojnosť s prijímaním detí do ZŠ, Drieňová 16 a MŠ, Prešovská 28. Komisia sa zhodla na jeho pozvaní na septembrové zasadnutie.
          Členovia si dohodli predbežný termín augustovej výjazdovej komisie do Knižnice Ružinov. (návrh – v týždni 22. 8. 2016 -30. 8. 2016 o 15.00 h). Presný termín oznámi tajomníčka po dohode s riaditeľkou.

K bodu 8:      

    Pracovné stretnutie ukončila PaedDr. Barancová.

                                                                                                     PaedDr. Mária Barancová v. r.
                                                                                                             predsedníčka komisie

V Bratislave   12. 7.  2016
Zapísala: Mgr. J. Lukáčová v. r.